РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/144-16

8. јул 2016. године

Б е о г р а д

ЗАПИСНИК

ПРВЕ СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 7. ЈУЛА 2016. ГОДИНЕ

Седница је почела у 12, 00 часова.

 Седници је председавао сагласно члану 25. став 2. Пословника Народне скупштине др Жарко Кораћ.

Седници су присуствовали чланови Одбора: др Бранислав Блажић, проф. др Милан Кнежевић, др сци. мед. Дарко Лакетић, др Драгана Баришић, др Љубица Мрдаковић Тодоровић, др Светлана Николић Павловић, др Десанка Репац, проф. др Славица Ђукић Дејановић, Немања Шаровић, Бранка Стаменковић и др Муамер Бачевац.

Седници Одбора су присуствовали заменици одсутних чланова Одбора: Срђан Ного (Биљана Рубаковић) и др Владо Бабић (др Живко Врцељ).

Седници нису присуствовали чланови Одбора: др Даница Буквић, проф. др Милован Бојић, Гордана Чомић, као ни њихови заменици.

Поред чланова Одбора седници су присуствовали народни посланици: др Марјана Мараш, Владимир Ђурић и Владимир Орлић.

 Председавајући др Жарко Кораћ је констатовао да су испуњени услови потребни за рад и одлучивање и да Одбор сагласно члану 25. став 3. Пословника Народне скупштине на првој седници ради према следећем дневном реду:

Д н е в н и р е д

1. Избор председника Одбора;
2. Избор заменика председника Одбора.

 Пре преласка на рад према дневном реду, Немања Шаровић је предложио да се седница одложи с обзиром на то да нису обављене апсолутно никакве консултације поводом избора председника скупштинских одбора. Подсетио је на праксу претходних сазива Народне скупштине у којима су представници највећих опозиционих политичких странака председавали административним, одбором за контролу служби безбедности и другим одборима, те да је према његовим речима апсурдно да било који режим сам себе контролише. Изразио је неслагање са ставом да политичка странка која има највише мандата у парламенту треба да председава свим одборима, те да је то израз самовоље и игнорисања воље грађана који су гласали за друге политичке странке у парламенту. Обавестио је Одбор да посланици Српскe напреднe странкe неће чекати да их режим негде предложи, из разлога што је избор председника одбора увек био предмет претходних консултација.

 Поводом предлога Немање Шаровића да се ова седница одложи, председавајући др Жарко Кораћ је тражио да се Одбор изјасни о наставку рада седнице према дневном реду из сазива. Одбор је већином гласова (12 за, два гласа против од 14 присутних) одлучио да Одбор ради према дневном реду.

Прва тачка дневног реда - **Избор председника Одбора**

Члан Одбора др сци. мед. Дарко Лакетић, предложио је проф. др Славицу Ђукић Дејановић за председницу Одбора, истичући да је у претходном сазиву унапредила рад Одбора, успоставила бољу комуникацију Одбора са појединицима, организацијама, институцијама и Министарством здравља. Сматра да је рад овог одбора током њеног председавања подигнут на виши ниво у односу на претходни период.

 У дискусији поводом ове тачке дневног реда су учествовали: Бранка Стаменковић, Срђан Ного, др Владо Бабић, др Жарко Кораћ, др Муамер Бачевац, Владимир Ђурић и Владимир Орлић.

 Бранка Стаменковић је изразила протест јер није било претходних консултација између шефова посланичких група о томе ко ће водити одбор. Забринута је из разлога што Народна скупштина односно одбор треба да врши контролну функцију над радом извршне власти, а заправо се стиче утисак да извршна власт и пре него што је формирана контролише рад Народне скупштине, тако што именује председнике и заменике председника одбора. Затим је навела да председник одбора поред тога што стручно познаје област, предлаже и дневни ред седнице, што је веома битно за контролну функцију одбора. Замерила је владајућој већини зато што договор односно почетни демократски принцип упорно представља као великодушно чињење опозицији. Гласаће против предлога за избор председника одбора, те да је то принципијелан став због изостанка консултација о овом питању.

 Др Муамер Бачевац је сматрао да од проф. др Ђукић Дејановић нема бољег кандидата за функцију председника Одбора, с обзиром на то да професорка изузетно добро познаје здравствени систем и да је то показала на функцији министра здравља и председника овог одбора у претходном сазиву.

Срђан Ного је апострофирао принцип који је изнела опозиција у својим излагањима – а то је: да нема дијалога и да нема уважавања опозиције од стране власти која је оличена у Српској напредној странци и странкама на њеној листи. Сматра да је у овом тренутку у Србији највећи демографски проблем, те да се овај одбор мора бавити и породицом а не само здравственом заштитом. Нагласио је да представници власти треба да схвате реалност, да у управљању и владању Србијом треба саслушати и глас опозиције, водећи рачуна о томе да су грађани 50% својих гласова дали другим политичким опцијама.

Немања Шаровић је подсетио да овај одбор није еснафско удружење лекара, а затим је додао да због бахатости владајуће већине која не консултује опозицију неће гласати о предлогу за избор председника Одбора.

За др Влада Бабића овај одбор је један од најважнијих у Народној скупштини јер се бави питањима здравствене заштите грађана. Подржаће избор проф. Ђукић Дејановић за председника одбора имајући у виду резултате које је остварила у струци и политичком деловању. Сугерисао је опозицији да увек има право да бира и предлаже своје кандидате, а да ће владајућа већина радити рационално и транспарентно.

Др Жарко Кораћ је пренео своје мишљење о раду овог одбора у ранијим сазивима, истичући да је ово одбор чије теме надилазе политичке разлике, да расправе овог одбора имају стручан карактер и тичу се непосредно добробити грађана. Из тих разлога је и намераво да предложи да сви чланови Одбора кандидују одређену тему за предстојећи план рада овог одбора.

 Владимир Ђурић је указао на поједине теме: да је 182 дана просечно време наплате потраживања добављача од стране здравствене установе и да је то питање пре свега за менаџмент, затим, да је у Србији ескалирало насиље у породици, чиме Одбор такође треба да се бави. Сматра да је било неопходно обавити консултације са посланичким групма, јер избор председника и заменика председника одбора треба да буде резултат ширег консензуса.

Срђан Ного је подсетио да Србија губи сваке године 38.000 људи, те да нема важније теме од решавања демографског питања и проблема породице и да ће с тим у вези заступати политички програм своје партије Српски покрет Двери.

Одбор је већином гласова (10 гласова за, 1 глас против, 1 уздржан, од 12 присутних чланова Одбора) прихватио предлог др сци. мед. Дарка Лакетића и изабрао проф. др Славицу Ђукић Дејановић за председника Одбора за здравље и породицу.

 Друга тачка дневног реда – **Избор заменика председника Одбора**

Проф. др Славица Ђукић Дејановић je захвалила на указаном поверењу и додала да ће настојати да Одбор у наредном периоду настави синергичан рад на унапређењу своје законодавне, представничке и контролне улоге, уважавајући препоруке Светске здравствене организације - здравље у свим политикама. Подсетила је да је у време њеног председавања Народном скупштином образовано посебно стално радно тело Одбор за права детета, те је упутила на сарадњу са овим одбором због поменутих тема. Предложила је др сци. мед. Дарка Лакетић, за заменика председника овог одбора, узимајући у обзир његову стручност и компетентност за ову функцију, наводећи да као бивши помоћник министра здравља у Сектору за јавно здравље и програмску здравствену заштиту својим знањем може допринети унапређењу овог битног сегмента у здравству.

Одбор је већином гласова ( 9 гласова за, 1 глас против, 1 глас уздржан, од 11 присутних чланова Одбора) прихватио предлог проф. др Славице Ђукић Дејановић, и изабрао др сци. мед. Дарка Лакетић за заменика председника Одбора за здравље и породицу.

 Поводом ове тачке дневног реда није било више предлога ни дискусије.

 Седница је завршена у 12,50 часова.

 СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић

.

.